Oudminister van staatsveiligheid in hofBongani Bongo, voormalige minister van staatsekuriteit. (Foto: People’s Assembly) Bongani Bongo, oudminister van staatsveiligheid en ANC-LP, het Donderdagoggend vlugtig in die Kaapstad-landdroshof verskyn op aanklagte van korrupsie, nadat hy vroegoggend in hegtenis geneem is. Brig. Hangwani Mulaudzi, woordvoerder van die Valke, het aan Maroela Media gesê Bongo is vanoggend op borgtog van R5 000 vrygelaat op voorwaarde dat hy nie kontak maak met staatsgetuies nie. Bongo sal weer op 31 Januarie 2020 in die hof verskyn. Bongo was gedurende voormalige pres. Jacob Zuma se termyn aan die stuur van die land se staatsveiligheid en het tot vroeg verlede jaar dié amp beklee. Hy is in Julie vanjaar as voorsitter van die portefeuljekomitee oor binnelandse sake aangewys. Dié LP was vantevore in die sop nadat hy in 2017 daarvan beskuldig is dat hy die voorsitter van ŉ parlementêre ondersoek oor staatskaping by Eskom wou omkoop.